আগে থেকে টিকিট কাটা থাকলে বাড়তি ভাড়া নয়, জানাল রেল

ওয়েব ডেস্ক : শুক্রবার থেকে ভাড়া বাড়ছে রেলের। তবে যাত্রীদের জন্য সুখবর শোনানো হয়েছে ভারতীয় রেলের (Indian Railways) তরফে। জানানো হয়েছে, যে সব যাত্রী আগে থেকে ট্রেনের টিকিট (Ticket) কেটেছেন, তাঁদেরকে এই বাড়তি ভাড়া (fare) দিতে হবে না। তবে আজ থেকে যাঁরা কোথাও যাওয়ার জন্য টিকিট কাটবেন, তাঁদেরকেই এই বাড়তি ভাড়া দিতে হবে।

সম্প্রতি রেলের (Railway) তরফে ভাড়া বাড়ানো হয়েছে। জানানো হয়েছিল, ১৫ কিলোমিটার পর্যন্ত জেনারেল ক্লাসের ভাড়ায় কোনও পরিবর্তন হচ্ছে না। তবে ২১৫ কিলোমিটারের বেশি দূরত্বে জেনারেল ক্লাসে প্রতি কিলোমিটারে ১ পয়সা করে ভাড়া বাড়ছে। মেল ও এক্সপ্রেস ট্রেনের নন-এসি কোচে ভাড়া বাড়ছে প্রতি কিলোমিটারে ২ পয়সা। একই হারে এসি কোচের ভাড়াও বৃদ্ধি করা হয়েছে। এর ফলে, নতুন ভাড়া কার্যকর হলে নন-এসি কোচে ৫০০ কিলোমিটার যাত্রায় অতিরিক্ত ১০ টাকা খরচ হবে।

রেলওয়ের দাবি, গত এক দশকে দেশের রেল নেটওয়ার্ক ও পরিষেবা ব্যাপকভাবে সম্প্রসারিত হয়েছে। সেই সঙ্গে বেড়েছে কর্মীসংখ্যাও। এই ভাড়া বৃদ্ধির ফলে রেলওয়ের বার্ষিক আয় প্রায় ৬০০ কোটি টাকা বাড়বে বলে আশা করা হচ্ছে।

আরও খবর : ফিরে দেখা: পহেলগাম হামলা থেকে অপারেশন সিঁদুর, দেশ কাঁপানো ঘটনার বর্ষপঞ্জি

রেল সূত্রে আরও জানানো হয়েছে, বর্তমানে রেলওয়ের ম্যানপাওয়ার খরচ বেড়ে দাঁড়িয়েছে ১ লক্ষ ১৫ হাজার কোটি টাকা, আর পেনশন বাবদ খরচ ৬০ হাজার কোটি টাকা। ২০২৪-২৫ অর্থবর্ষে রেল পরিচালনার মোট খরচ হয়েছে ২ লক্ষ ৬৩ হাজার কোটি টাকা। এই বাড়তি খরচ সামাল দিতে রেল কর্তৃপক্ষ একদিকে যেমন কার্গো লোডিং বৃদ্ধির উপর জোর দিচ্ছে, তেমনই যাত্রী ভাড়া বৃদ্ধির পথেও হেঁটেছে।

অন্যদিকে রেলের তরফে বৃহস্পতিবার একটি বিবৃতি দিয়ে জানানো হয়েছে, রেলের তরফে যে টিকিটগুলি ইতিমধ্যে ইস্যু করা হয়েছে, তার উপর সংশোধিত ভাড়ার প্রবাব পড়বে না। তবে ভারতীয় রেল স্পষ্ট জানিয়েছে, ২৬ ডিসেম্বর বা তার পরে ইস্যু করা টিকিটগুলির ক্ষেত্রে সংশোধিত হারে ভাড়া নেওয়া হবে।